SEIKO EPSON CORPORATION
สัญญาอนุญาตให้ใช้โปรแกรมซอฟต์แวร
สำคัญ! กรุณาอ่านสัญญาอนุญาตให้ใช้โปรแกรมซอฟต์แวร์ฉบับนี้โดยละเอียด ผลิตภัณฑ์คอมพิวเตอร์ซอฟต์แวร์, ส่วนอุปกรณ์แบบอักษร (fontware), ลักษณะอักษรพิมพ์ (typeface) และ/หรือ ข้อมูล รวมถึงหนังสือคำอธิบายประกอบใดๆ (รวมเรียก “ซอฟต์แวร์”) ควรถูกติดตั้ง หรือใช้งานโดยผู้ได้รับอนุญาต (“ท่าน”) ภายใต้เงื่อนไขว่าท่านจะตกลงกับ บริษัท ไซโก้ เอปสัน คอร์ปอเรชั่น (“เอปสัน”) ตามข้อตกลงและเงื่อนไขที่ระบุในสัญญาฉบับนี้ การใช้งานหรือติดตั้งซอฟต์แวร์นี้ ถือเสมือนว่าท่านยอมรับข้อตกลงและเงื่อนไขที่ระบุในสัญญาฉบับนี้ทั้งหมด ท่านควรอ่านสัญญาฉบับนี้โดยละเอียดก่อนทำการติดตั้ง หรือใช้งานซอฟต์แวร์ หากท่านไม่ตกลงกับข้อตกลงและเงื่อนไขที่ระบุในสัญญาฉบับนี้ ท่านจะไม่ได้รับอนุญาตให้ติดตั้งหรือใช้งานซอฟต์แวร์
1. การอนุญาต เอปสันและคู่ค้าของเอปสันตกลงอนุญาตให้ท่านติดตั้งและใช้งานซอฟต์แวร์บนเครื่องคอมพิวเตอร์เครื่องหนึ่งเครื่องใด หรือคอมพิวเตอร์หลายเครื่องที่ท่านประสงค์จะใช้งานโดยตรงหรือผ่านเครือข่าย การอนุญาตนี้ เป็นการอนุญาตเฉพาะบุคคล แต่ไม่จำกัดการอนุญาตให้เพียงผู้หนึ่งผู้ใด ไม่มีค่าสิทธิ และไม่สามารถให้อนุญาตช่วงได้ ท่านสามารถให้ผู้ใช้งานคอมพิวเตอร์เครื่องอื่นๆ ที่เชื่อมต่อกับเครือข่ายใช้งานซอฟต์แวร์ได้ แต่ท่านจะต้อง (ก) ดำเนินการเพื่อให้เป็นที่แน่ใจว่าผู้ใช้คนอื่นๆ นั้นผูกพันภายใต้ข้อตกลงและเงื่อนไขที่ระบุในสัญญาฉบับนี้ (ข) ดำเนินการเพื่อให้เป็นที่แน่ใจว่าผู้ใช้คนอื่นๆ จะใช้ซอฟต์แวร์เฉพาะกับเครื่องคอมพิวเตอร์ที่เป็นส่วนหนึ่งของเครือข่ายดังกล่าว และ (ค) คุ้มครองและปกป้องเอปสันและคู่ค้าของเอปสันจากความเสียหาย ความสูญเสีย ค่าใช้จ่าย และความรับผิดทั้งปวงอันอาจเกิดแก่เอปสันและคู่ค้าของเอปสัน เนื่องจากการที่ผู้ใช้งานไม่สามารถปฏิบัติตามข้อตกลงและเงื่อนไขที่ระบุในสัญญาฉบับนี้ ท่านสามารถทำสำเนาซอฟต์แวร์นี้ได้เท่าที่จำเป็นต่อวัตถุประสงค์ในการสำรองข้อมูล แต่สำเนานั้นจะต้องมีข้อความแจ้งเกี่ยวกับลิขสิทธิ์อย่างครบถ้วน คำว่า “ซอฟต์แวร์” นั้น ให้หมายความรวมถึงส่วนประกอบซอฟต์แวร์, สื่อ, สำเนาที่ท่านทำขึ้นทั้งหมด และการปรับปรุง หรือพัฒนาใดๆ แก่ซอฟต์แวร์ที่ท่านได้รับอนุญาตให้ใช้โดยเอปสันและคู่ค้าของเอปสัน เอปสันและคู่ค้าของเอปสันขอสงวนสิทธิใดๆ ที่มิได้อนุญาตไว้ในสัญญาฉบับนี้
2. สิทธิ และข้อจำกัดสิทธิอื่น ท่านตกลงที่จะไม่ทำการดัดแปลง แก้ไข หรือแปลซอฟต์แวร์ และตกลงที่จะไม่พยายามกระทำวิศวกรรมย้อนกลับ (reverse engineer) , เรียบเรียงใหม่, ถอด (disassemble) หรือพยายามโดยประการอื่นใด เพื่อค้นหารหัสต้นฉบับ (source code) ของซอฟต์แวร์ ท่านไม่สามารถแบ่ง ให้เช่า ให้เช่าซื้อ ก่อภาระผูกพัน ให้อนุญาตช่วง หรือให้ยืมซอฟต์แวร์ แต่ท่านสามารถโอนสิทธิในการใช้ซอฟต์แวร์แก่บุคคล หรือนิติบุคคลอื่นใดได้ ถ้าท่านโอนสัญญาฉบับนี้ ซอฟต์แวร์ รวมถึงสำเนา การพัฒนา และปรับปรุงทั้งหลายแก่บุคคลนั้นด้วย โดยท่านมิได้เก็บไว้ซึ่งสำเนา ซึ่งรวมถึงสำเนาในเครื่องคอมพิวเตอร์ ไว้แต่ประการใด อย่างไรก็ตาม ในบางรัฐหรือเขตอำนาจ มีกฎหมายห้ามการจำกัดการโอนซอฟต์แวร์ ดังนั้นข้อจำกัดข้างต้นอาจไม่มีผลกับท่าน
3. ความเป็นเจ้าของ กรรมสิทธิ์ สิทธิในความเป็นเจ้าของ และสิทธิในทรัพย์สินทางปัญญาของซอฟต์แวร์ และสำเนาใดๆ จะคงเป็นของเอปสันและคู่ค้าของเอปสัน ท่านจะไม่ได้รับโอนกรรมสิทธิ์ หรือความเป็นเจ้าของในซอฟต์แวร์แต่อย่างใด และการอนุญาตนี้ ไม่ถือเป็นการขายสิทธิใดๆ ในซอฟต์แวร์ ซอฟต์แวร์ได้รับความคุ้มครองภายใต้กฎหมายลิขสิทธิ์ของประเทศญี่ปุ่น และสนธิสัญญาระหว่างประเทศว่าด้วยลิขสิทธิ์ รวมถึงกฎหมายและสนธิสัญญาว่าด้วยทรัพย์สินทางปัญญาต่างๆ เว้นแต่ได้กำหนดไว้เป็นอย่างอื่นในสัญญานี้ ท่านจะไม่สามารถทำสำเนาซอฟต์แวร์นี้ได้ และท่านตกลงที่จะไม่ย้าย หรือเปลี่ยนแปลงประกาศแจ้งเกี่ยวกับลิขสิทธิ์ และความมีกรรมสิทธิ์ใดๆ จากสำเนาของซอฟต์แวร์
4. การป้องกันและความปลอดภัย ท่านตกลงที่จะใช้ความพยายามอย่างเต็มที่ และจะกระทำการที่จำเป็นทั้งหมดเพื่อปกป้องซอฟต์แวร์จากผู้ที่ไม่ได้รับอนุญาต และเพื่อป้องกันการทำซ้ำ เผยแพร่ เปิดเผย หรือจำหน่ายซึ่งซอฟต์แวร์โดยไม่ได้รับอนุญาต ท่านทราบว่าซอฟต์แวร์มีมูลค่า, ข้อมูลเป็นความลับ และมีความลับทางการค้าอยู่ โดยการใช้หรือทำซ้ำโดยมิได้รับอนุญาตนั้นจะก่อให้เกิดความเสียหายแก่เอปสันและคู่ค้าของเอปสัน และท่านมีภาระในการปกปิดความลับซึ่งข้อมูลที่มีค่า และความลับทางการค้าดังกล่าว
5. ข้อจำกัดการรับประกัน ในกรณีที่ท่านได้ซอฟต์แวร์ผ่านสื่อของเอปสัน หรือผู้แทนจำหน่าย เอปสันขอรับประกันว่า สื่อที่ทำการบันทึกซอฟต์แวร์นั้น จะปลอดจากความบกพร่องด้าน Workmanship และวัสดุอุปกณ์ภายใต้สภาพการใช้งานปกติเป็นระยะเวลา 90 วัน นับแต่วันที่ได้ส่งมอบให้แก่ท่าน หากสื่อดังกล่าวถูกคืนแก่เอปสัน หรือผู้แทนจำหน่ายที่จำหน่ายสื่อนั้นภายใน 90 วันนับแต่วันที่ได้ส่งมอบให้แก่ท่าน และเอปสันพบว่าสื่อดังกล่าวมีความบกพร่อง โดยที่มิได้มีการใช้อย่างผิดวิธี หรือใช้กับอุปกรณ์ที่มีข้อบกพร่องแล้ว เอปสันจะทดแทนสื่อดังกล่าวด้วยสื่อใหม่เมื่อท่านได้คืนซอฟต์แวร์ รวมถึงสำเนาหรือส่วนหนึ่งส่วนใดของซอฟต์แวร์นั้น แก่เอปสัน การรับประกันโดยปริยายใดๆ ซึ่งรวมถึงการรับประกันโดยปริยายถึงสภาพสินค้า และความสมประโยชน์เพื่อวัตถุประสงค์การใช้อย่างหนึ่งอย่างใด ถูกจำกัดภายใต้ระยะเวลาของการรับประกันที่กล่าวข้างต้น
ท่านทราบและตกลงว่า ความเสี่ยงในการใช้งานซอฟต์แวร์เป็นของตัวท่านเอง ซอฟต์แวร์มีสภาพตามที่ปรากฎ โดยไม่มีการรับประกันใดๆ เอปสันและคู่ค้าของเอปสันไม่สามารถ และจะไม่รับประกันการปฏิบัติงาน หรือผลที่ท่านได้จากการใช้ซอฟต์แวร์ดังกล่าว ข้อความข้างต้นระบุถึงการเยียวยาเพียงอย่างเดียว เพื่อการละเมิดข้อรับประกัน เว้นแต่ข้อจำกัดการรับประกันข้างต้น เอปสันและคู่ค้าของเอปสันจะไม่ให้การรับประกันอื่นใด ไม่ว่าโดยชัดแจ้ง หรือโดยปริยาย เพื่อการไม่ละเมิดทรัพย์สินทางปัญญา สภาพสินค้า และความสมประโยชน์ เพื่อวัตถุประสงค์การใช้อย่างหนึ่งอย่างใด ในบางรัฐหรือเขตอำนาจ มีกฎหมายห้ามการยกเว้นการรับประกันโดยปริยาย หรือการจำกัดอายุการรับประกัน ดังนั้นข้อจำกัดข้างต้นอาจไม่มีผลกับท่าน การรับประกันนี้ให้สิทธิทางกฎหมายบางประการแก่ท่าน ท่านยังอาจมีสิทธิประการอื่น ซึ่งจะแตกต่างตามแต่รัฐ หรือเขตอำนาจ
เอปสันและคู่ค้าของเอปสันจะไม่มีความรับผิดต่อท่าน ไม่ว่ากรณีใดๆ ไม่ว่าจะเกิดจากข้อสัญญา การละเมิด (รวมถึงความประมาท) ความรับผิดโดยสิ้นเชิง (strict liability) การละเมิดข้อรับประกัน การแสดงโดยก่อให้เกิดความเข้าใจผิดหรือประการอื่นใด สำหรับความเสียหาย ไม่ว่าโดยตรง เป็นผลสืบเนื่อง หรือค่าเสียหายพิเศษใดๆ รวมถึงค่าขาดกำไร หรือเงินออม แม้ว่าเอปสันและคู่ค้าของเอปสัน หรือตัวแทนจะได้รับคำแนะนำถึงความเป็นไปได้ในการเกิดความเสียหายดังกล่าว หรือเป็นข้อเรียกร้องจากบุคคลที่สามใดๆ ในบางรัฐหรือเขตอำนาจ มีกฎหมายห้ามการยกเว้นความรับผิดในค่าเสียหายที่เป็นผลสืบเนื่อง หรือค่าเสียหายพิเศษ ดังนั้นข้อจำกัดข้างต้นอาจไม่มีผลกับท่าน
6. การเลิกสัญญา โดยไม่เป็นการกระทบถึงสิทธิใดๆ ที่เอปสันอาจมี สัญญาฉบับนี้จะถือว่าสิ้นสุดโดยอัตโนมัติหากท่านไม่ปฏิบัติตามข้อกำหนดและเงื่อนไขที่ระบุ ท่านสามารถเลิกสัญญาฉบับนี้ได้ทุกเวลา โดยการถอดการติดตั้งและทำลายซอฟต์แวร์พร้อมสำเนาทั้งหมด
7. ข้อจำกัดในการส่งออก ท่านตกลงที่จะไม่โอน, ส่งออก หรือทำการนำเข้า เพื่อส่งออกซอฟต์แวร์ และข้อมูลใดๆ ที่ท่านได้รับจากเอปสัน หรือใช้ซอฟต์แวร์โดยไม่ได้รับอนุญาตภายใต้กฎหมายของประเทศญี่ปุ่น ข้อจำกัดและกฎระเบียบ หรือกฎหมายภายในเขตอำนาจที่ท่านได้รับซอฟต์แวร์
8. กฎหมายที่มีผลบังคับและข้อกำหนดทั่วไป สัญญาฉบับนี้ให้อยู่ภายใต้ และตีความโดยกฎหมายของประเทศญี่ปุ่น โดยไม่คำนึงถึงหลักกฎหมายขัดกัน สัญญาฉบับนี้เป็นข้อตกลงทั้งหมดระหว่างคู่สัญญาที่เกี่ยวกับซอฟต์แวร์ และมีผลเหนือใบสั่งซื้อ การสื่อสาร โฆษณา หรือการแสดงออกใดๆ เกี่ยวกับซอฟต์แวร์ สัญญาฉบับนี้จะมีผลผูกพัน และจะเป็นไปเพื่อประโยชน์ของคู่สัญญา ผู้สืบทอด ผู้ที่ได้รับมอบหมาย และตัวแทนที่ถูกต้องตามกฎหมายของคู่สัญญา หากพบว่ามีข้อสัญญาข้อหนึ่งข้อใดเป็นโมฆะ หรือไม่สามารถบังคับใช้ได้แล้ว มิให้ความเป็นโมฆะ หรือการไม่สามารถบังคับใช้สัญญาข้อนั้นมีผลต่อสัญญาโดยรวม ซึ่งจะยังมีผลตามระยะเวลาที่กำหนด สัญญาฉบับนี้จะสามารถแก้ไขได้ก็แต่โดยการทำหนังสือลงนามโดยเจ้าหน้าที่ที่ได้รับมอบหมายจากเอปสัน
9. ผู้ใช้ที่เป็นหน่วยงานรัฐของสหรัฐ หากท่านได้จัดหาซอฟต์แวร์ในนามของหน่วยงานใดแห่งรัฐบาลสหรัฐอเมริกา ข้อกำหนดดังต่อไปนี้จะมีผลบังคับ รัฐบาลตกลงว่า (i) หากซอฟต์แวร์ถูกจัดให้กับฝ่ายกลาโหม (Department of Defense – DoD) ซอฟต์แวร์ดังกล่าวจะถือว่าเป็น “ซอฟต์แวร์คอมพิวเตอร์ในทางพาณิชย์” และรัฐบาลจะได้รับเพียง “สิทธิอันจำกัด” ในซอฟต์แวร์และเอกสารประกอบ ตามที่ระบุในข้อ 252.227-7031(c)(1) ของ DFARS และ (ii) หากซอฟต์แวร์ถูกจัดให้กับหน่วยงานรัฐอื่นใด ที่มิใช่ฝ่ายกลาโหม รัฐบาลจะมีสิทธิตามที่ระบุในข้อ 52.227-19(c)(2) ของ FAR หรือในกรณีของ NASA ตามที่ระบุในข้อ 18-52.227-86(d) ของเอกสารแนบ NASA ท้าย FAR
10. การเชื่อมต่ออินเตอร์เน็ต ซอฟต์แวร์อาจมีศักยภาพในการเชื่อมต่อผ่านระบบอินเตอร์เน็ต เพื่อส่งข้อมูลถึงและจากเครื่องคอมพิวเตอร์ของท่านเกี่ยวกับชุดอุปกรณ์ และ/หรือ ซอฟต์แวร์ของเอปสันที่ท่านใช้ ( “ผลิตภัณฑ์เอปสัน” ) ซึ่งรวมถึง แต่ไม่จำกัดอยู่เพียง ข้อมูลเกี่ยวกับรุ่นผลิตภัณฑ์เอปสัน ประเทศ/พื้นที่ที่ท่านอาศัยอยู่ สภาพของผลิตภัณฑ์เอปสัน ฯลฯ เอปสันอาจดัดแปลงรายการข้อมูลดังกล่าวโดยไม่จำเป็นต้องได้รับอนุญาตจากท่านเป็นการล่วงหน้า เอปสันจะไม่ทำการเก็บข้อมูลที่สามารถบ่งชี้ตัวท่านโดยปราศจากการอนุญาตของท่าน อย่างไรก็ตาม เอปสันอาจใช้ข้อมูลที่ไม่สามารถบ่งชี้ตัวท่านเพื่อวัตถุประสงค์ด้านสถิติ เพื่อนำมาปรับปรุงระดับการให้บริการต่อผู้ใช้งานได้ หากท่านตกลงที่จะติดตั้งซอฟต์แวร์ การส่งข้อมูลถึงหรือจากอินเตอร์เน็ตจะเป็นไปตามนโยบายด้านสิทธิส่วนบุคคลที่ระบุในหน้าอินเตอร์เน็ตของเอปสัน ที่เอปสันใช้อยู่ในขณะนั้น
11. การปรับปรุงเวอร์ชันของซอฟต์แวร์ ซอฟต์แวร์อาจมีศักยภาพในการเชื่อมต่อผ่านระบบอินเตอร์เน็ตไปยังเซิร์ฟเวอร์ของ EPSON หรือบุคคลที่สามใดๆ ที่รับรองโดย EPSON เพื่อทำการปรับปรุงเวอร์ชันของซอฟต์แวร์ (i) โดยอัตโนมัติ หรือ (ii) โดยได้รับคำยินยอมล่วงหน้าจากคุณ ซอฟต์แวร์ที่ได้รับการปรับปรุงดังกล่าวจะถือว่าเป็นซอฟต์แวร์และอยู่ภายใต้สัญญาฉบับนี้
EPSON EULA TH 10/30/2009